FI Euroopan unionin virallinen lehti C 71/31

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskevan hakemuksen julkaiseminen

(2018/C 71/07)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”KIWI LATINA”

EU-nro: PGI-IT-0295-AM01-24.10.2017

SAN ( ) SMM ( X ) APT ( )

1. Hakijaryhmä ja oikeutettu etu

Consorzio di Tutela Kiwi di Latina IGP (Kiwi di Latinan suojatun maantieteellisen merkinnän suojeluyhdistys) Osoite: Via Carducci 7 04100 Latina LT ITALIA Sähköpostiosoite: consorziokiwi@pec.it

Edellä mainittu suojaamisesta vastaava hakijaryhmä on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☒ Tuotteen kuvaus — ☒ Alkuperäselvitys — ☒ Tuotantomenetelmä — ☒ Yhteys maantieteelliseen alkuperään — ☐ Merkinnät — ☒ Muuta [ulkoasun muutokset ja korjaukset, valvontaelin, ajantasaistetut viittaukset lainsäädäntöön]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Alkuperätodisteet (tuote-eritelmän 4 artikla)

1. Virkettä ”Korkea auringonsäteilyn kokonaismäärä ja varhaisten pakkasten puuttuminen mahdollistaa hedelmien korjuun siirtämisen marraskuun keskivaiheille, jolloin hedelmien sokeripitoisuus saavuttaa vähintään 6,5–7 Brix-astetta.” muutetaan seuraavasti: ”Korkea auringonsäteilyn kokonaismäärä ja varhaisten pakkasten puuttuminen mahdollistaa hedelmien korjuun siirtämisen marraskuun keskivaiheille tai myöhemmäksikin, jolloin hedelmiä korjattaessa sokeripitoisuus saavuttaa vähintään 6,2 Brix-astetta.” Tuote-eritelmän 2 artiklassa jo todetaan, että hedelmän on oltava korjatessa niin kypsä, että sen arvo Brix-asteikolla on 6,2. Tässä ehdotetussa muutoksessa 4 artiklaa mukautetaan siten, että sokeripitoisuus on sama kuin tuote-eritelmän 2 artiklassa ja tiivistelmän 4.2 kohdassa (julkaistu virallisessa lehdessä EUVL C 262, 31.10.2003, s. 7). Jotta tuote-eritelmä olisi toimijoille ja valvontaelimelle selkeämpi, koko tekstissä olisi viitattava samaan sokeripitoisuuteen. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

2. Seuraavan kohdan: ”Yhteys tuotantoalueeseen varmistetaan seuraavilla tuottajille ja pakkaajille asetetuilla velvollisuuksilla: — rekisteröityminen ”Kiwi Latinan” tuottajia varten perustettuun rekisteriin — kaikkien ”Kiwi Latinan” viljelyyn tarkoitettujen maiden kirjaaminen rekisteriin — tuotantoa ja pakkausta koskeva kirjanpito.” sanamuotoa muutetaan seuraavasti: ”Koko tuotantoprosessia on seurattava, ja kussakin vaiheessa on rekisteröitävä saapuvat ja lähtevät määrät. Valvontaelimen pitämä rekisteri tuotteen viljelyyn käytetyistä maarekisteripalstoista, hedelmänviljelijöistä ja pakkaajista sekä valvontaelimelle toimitetut säännölliset raportit tuotetuista määristä takaavat, että tuote voidaan jäljittää. Valvontaelin valvoo kaikkia rekisteröityjä toimijoita (oikeushenkilöitä ja yksityishenkilöitä) tuote-eritelmän ja asianomaisen valvontasuunnitelman mukaisesti.” Tällä muutoksella täydennetään tuote-eritelmään sisältyneitä määräyksiä, sillä tunnistetaan tarkemmin valvonnan kohteena olevat tuotantoketjun toimijat ja täsmennetään käytössä olevat jäljitettävyyden varmistavat menettelyt. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

Tuotantomenetelmä (tuote-eritelmän 5 artikla)

1. Lisätään virke seuraavasti: ”Ainoastaan sovellettavan lainsäädännön mukaisesti sertifioituja kasveja voidaan käyttää uusien tarhojen perustamiseen.” Kun todetaan, että uusien tarhojen perustamiseen on käytettävä sovellettavan lainsäädännön mukaisesti sertifioituja kasveja, vähennetään mm. virusten, bakteerien ja sienten leviämisvaaraa ja varmistetaan, että hedelmätarhat perustetaan mahdollisimman hyvissä olosuhteissa. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

2. Seuraava kohta: ”Käytetyt tukimallit ovat: — pergola: istutusetäisyydet 4–5 m × 4–5 m — T-tanko: istutusetäisyydet 5 m × 3–5 m” muutetaan seuraavasti: ”Käytetyt tukimallit ovat: — pergola — T-tanko Kasvien lukumäärän hehtaaria kohti on oltava vähintään 400.” Pergolalle ja T-tangolle määritellyt istutusetäisyydet on poistettu, ja niiden sijasta otetaan käyttöön kasvien vähimmäismäärä hehtaaria kohti, joka vastaa tuote-eritelmässä tällä hetkellä määriteltyä istutusten vähimmäistiheyttä (5 × 5). Viittaukset istutusetäisyyksiin poistetaan, koska yhä useammin käytetään tiheämpiä viljelyrivien välejä tai kasvivälejä, jolloin tiheys on jopa 1 600 kasvia hehtaaria kohti. Uusien viljelytekniikoiden avulla hedelmää kantavat köynnökset pidetään aiempaa lyhempinä. Näin lisätään kasvien määrää hehtaaria kohti eikä millään tavalla heikennetä hedelmien aistinvaraisia ominaisuuksia. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

3. Virkettä ”Maaperän ominaisuuksista riippuen viljelyrivien väliä viljellään, ja rikkaruohot poistetaan viljelyrivien väleistä, tai niille istutetaan ruohoa, joka on leikattava säännöllisesti.” muutetaan seuraavasti: ”Maa joko muokataan ja/tai siitä poistetaan rikkaruohot, taikka sille istutetaan ruohoa, joka on leikattava säännöllisesti.” Tämän kohdan sananmuodon muutoksella viljelijät voivat vapaasti hoitaa maitaan sopivaksi katsomallaan tavalla. Käsite ”muokkaus” on lähempänä viljelytekniikoita, joita käytetään ruohonistutuksen ja muiden maanhoitotekniikoiden yhteydessä. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

4. Virkettä ”Luonnollista vedensaantia täydennetään kastelulla, joka toteutetaan latvuksen alapuolisella pirskotus- tai sumutustekniikalla.” muutetaan seuraavasti: ”Luonnollista vedensaantia täydennetään kastelulla, jolla varmistetaan, että viljelykasvi saa oikean määrän vettä.”

5. Seuraava virke on poistettu: ”Kastelumäärät vaihtelevat 6 000 kuutiometristä 8 000 kuutiometriin vuodessa.” Viittaukset kastelutekniikoista ja -määristä on päätetty poistaa 7 ja 8 kohdasta. Sen sijaan todetaan, että viljelykasveille on annettava kastelulla ainoastaan oikea määrä vettä niiden normaalia fysiologista kehitystä varten. Uuden sanamuodon ansiosta viljelijät voivat säädellä kastelua kasvien todella tarvitseman määrän perusteella. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

6. Seuraava kohta: ”Hedelmät kerätään kannattomina lokakuun lopun ja marraskuun alun välisenä aikana. Tällöin saavutetaan sokeripitoisuus, joka on vähintään 6,2 Brix-astetta, ja kiinteys (8 mm:n näytteenottimella mitaten) vähintään 6 kg.” muutetaan seuraavasti: ”Hedelmät kerätään kannattomina, kun saavutetaan sokeripitoisuus, joka on vähintään 6,2 Brix-astetta, ja kiinteys (8 mm:n näytteenottimella mitaten), joka on vähintään 6 kg.” On päätetty, että viittaus korjuuhetkeen poistetaan, koska kuten tuote-eritelmän 4 artiklassa todetaan, ilmastonäkökohdat tuotantoalueella (korkea auringonsäteilyn kokonaismäärä ja varhaisten pakkasten puuttuminen) mahdollistaa hedelmien korjuun siirtämisen marraskuun keskivaiheille tai myöhemmäksi. Tämä muutos ei vaikuta tuotteen ominaisuuksiin: tuote-eritelmässä taataan, että hedelmä on tarpeeksi kypsä korjattaessa, koska sen on oltava määritellyn Brix-arvon mukainen. Eritelmään sisältyvä epäjohdonmukaisuus on korjattu saattamalla Brix-arvo yhdenmukaiseksi 2 artiklan määritelmän kanssa. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

7. Lisätään virke seuraavasti: ”Hedelmät voidaan säilyttää kylmävarastoissa joko normaaleissa ilmasto-olosuhteissa tai säätöilmavarastoinnissa korkeintaan korjuuta seuraavan vuoden heinäkuuhun saakka.” Jotta varmistetaan, että korjattujen hedelmien laatuominaisuudet kehittyvät ja säilyvät, on lisätty erityiset viittaukset varastointivaiheeseen ja enimmäisaikaan, jona hedelmiä voidaan säilyttää kylmävarastoissa. Esitetty pisin mahdollinen varastointiaika on yksi tai kaksi kuukautta pidempi kuin mikä tuote-eritelmän 6 artiklassa todetaan (ks. muutosesitys 14). Tämä ei vaikuta millään tavoin kielteisesti tuotteen ominaisuuksiin, koska tarkoitus on parantaa varastointiolosuhteita. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

8. Seuraava lause on poistettu: ”Oksiminen suoritetaan talvella jättämällä hehtaaria kohti 100 000–120 000 silmua.” Jotta valvontaa helpotetaan, poistetaan viittaus talvella suoritettavan oksimisen jättämien silmujen enimmäismäärään hehtaaria kohti. Tämä muutos ei vaikuta tuotteen ominaisuuksiin eikä sen vuoksi hedelmiä vahingoiteta mitenkään, koska se liittyy harvennuksen jälkeen puuhun jäävien kiivien määrää koskevaan seuraavaan muutokseen. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

9. Virkettä ”Kesäkuun lopun ja heinäkuun alun välissä suoritetaan kasvien harvennus, jolla poistetaan moninkertaiset, epämuodostuneet sekä kuorivialliset kiivit siten, että kuhunkin kasviin jätetään yhteensä enintään 800–1 000 hedelmää.” muutetaan seuraavasti: ”Kesäkuun lopussa ja heinäkuun alussa suoritetaan kasvien harvennus, jolla poistetaan moninkertaiset, epämuodostuneet sekä kuorivialliset kiivit siten, että kullekin hehtaarille jää yhteensä enintään 450 000 hedelmää.” Uudessa sanamuodossa viitataan viljeltyyn alueeseen (hehtaariin) harvennuksen jälkeen kasviin jäävien kiivien määrän sijaan. Tällä helpotetaan valvontaa. Lisäksi muutetaan niiden hedelmien lukumäärää hehtaaria kohti, jotka voidaan jättää kasviin harvennuksen jälkeen. Tämä luku liittyy harvennuksen jälkeiseen silmujen aiheuttamaan suurimpaan kuormitukseen, jonka kasvi kestää, jotta varret kehittyisivät normaalisti. Harvennuksen jälkeen voidaan näin ollen saada korkeintaan 450 000 kiivihedelmää hehtaaria kohti. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

10. Virkettä ”Tuotantomäärä hehtaaria kohti ei saa ylittää 33 000 kilogrammaa” muutetaan seuraavasti: ”Tuotantomäärä hehtaaria kohti ei saa ylittää 38 000:ta kilogrammaa” Sallittua tuotantoa voidaan lisätä, koska istutusetäisyyttä koskevat vaatimukset on poistettu, joten viljelijät voivat jättää lyhemmän etäisyyden kasvien välille. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

Yhteys (tuote-eritelmän 6 artikla ja tiivistelmän 4.6 kohta)

Seuraava kohta:

”Ilmasto on lauhkea ja kostea, samankaltainen kuin lajin alkuperäisellä kasvualueella (Jangtse-joen laakso Kiinassa). Sille on ominaista 13–15 °C:n keskilämpötila, 8–10 °C:n keskimääräinen alin lämpötila, 28–30 °C:n keskimääräinen ylin lämpötila, keskimäärin 75–80 prosentin ilman kosteus kesäkuukausina sekä varhaisten pakkasten puuttuminen, jonka ansiosta hedelmät voidaan kerätä sopivan kypsinä (sokeripitoisuus on tällöin keskimäärin 6,5 Brix-astetta ja aina vähintään 6,2 Brix-astetta), jolloin saavutetaan parhaat laatuominaisuudet ja optimaaliset ominaisuudet touko-kesäkuulle jatkuvaan kylmäsäilytykseen (korjuuta seuraavan vuoden heinäkuuhun saakka). Kuluttajille myytävien hedelmien sokeripitoisuus on vähintään 12 Brix-astetta ja kiinteys 8 mm:n näytteenottimella mitattuna enintään 3 kg.”

muutetaan seuraavasti:

”Ilmasto on lauhkea ja kostea, samankaltainen kuin lajin alkuperäisellä kasvualueella (Jangtse-joen laakso Kiinassa). Sille on ominaista 13–15 °C:n keskilämpötila, 8–10 °C:n keskimääräinen alin lämpötila, 28–30 °C:n keskimääräinen ylin lämpötila, keskimäärin 75–80 prosentin ilman kosteus kesäkuukausina sekä varhaisten pakkasten puuttuminen, jonka ansiosta hedelmät voidaan kerätä sopivan kypsinä, jolloin saavutetaan parhaat laatuominaisuudet ja optimaaliset ominaisuudet korjuuta seuraavan vuoden heinäkuuhun saakka jatkuvan kylmäsäilytyksen ajaksi. Kuluttajille myytävien hedelmien sokeripitoisuus on vähintään 12 Brix-astetta ja kiinteys 8 mm:n näytteenottimella mitattuna enintään 3 kg.”

Suluissa olevat viitteet korjattavan hedelmän sokeripitoisuuteen on poistettu. Tällä selkeytetään tuote-eritelmässä vaadittua Kiwi Latinan Brix-arvoa, joka vahvistetaan jo 2 ja 5 artiklassa.

Kuten 5 artiklaan tehdyssä muutoksessa todetaan, koko tuote-eritelmässä viitataan nyt samaan kuukauteen, heinäkuuhun, viimeisenä mahdollisena ajankohtana, jolloin kiivejä säilytetään varastoissa.

Kummassakin tapauksessa on muutettu sanamuotoa, millä ei muuteta yhteyttä ja/tai tuotteen ominaisuuksia. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

Merkintä (tuote-eritelmän 8 artikla ja tiivistelmän 4.8 kohta)

Virkettä

”Pakkauksessa on käytettävä tuotemerkkiä, ja sitä voidaan käyttää myös yksittäisen kiivin merkitsemiseen.”

muutetaan seuraavasti:

”Pakkaus ja yksittäinen kiivi on merkittävä tuotemerkillä.”

Jotta kuluttajien olisi helpompi tunnistaa SMM-tuote, on päätetty edellyttää, että jokainen kiivi varustetaan tuotemerkillä. Tämä voidaan luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

Muuta

Ulkoasun muutokset ja korjaukset

1. Seuraava virke on poistettu tuote-eritelmän 8 artiklasta ja tiivistelmän 4.8 kohdasta. ”Jotta jäljitettävyys ja valvonnan mahdollisuus varmistetaan, tuotemerkkiä voivat käyttää yksinomaan yritykset, jotka pakkaavat Kiwi Latinaa tuotantoalueella.” Virkkeen tarkoitus on rajoittaa Kiwi Latinan pakkaaminen hedelmien viljelyalueelle. Se ei siten kuulu tämän tuote-eritelmän merkintävaatimuksia koskevan artiklan piiriin. Vaatimus tuotteen pakkaamisesta viljelyalueella on pidetty ennallaan, ja tuote-eritelmän 5 artiklaan ja yhtenäisen asiakirjan 3.5 kohtaan on sisällytetty selkeämmät tiedot tästä vaatimuksesta. Tuote-eritelmän tekstin muutoksen tavoitteena on selvittää syitä (voimassa olevalle) vaatimukselle hedelmän pakkaamisesta tuotantoalueella. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

2. Kuten 31 päivänä lokakuuta 2003 julkaistussa virallisessa lehdessä EUVL C 262 oikein todetaan, vain osa Latinan kunnasta kuuluu Kiwi Latinan tuotantoalueeseen. Tuote-eritelmän 3 artikla on siten saatettu tiivistelmän mukaiseksi. Kyse on korjauksesta, joka ei millään tavalla muuta maantieteellistä tuotantoaluetta. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

3. Tuote-eritelmän 3 artiklassa korjataan seuraavan paikan nimi: — ”Pontina” korjataan muotoon ”Pontinia” Kyse on tuote-eritelmään tehdystä korjauksesta, joka ei millään tavalla muuta maantieteellistä tuotantoaluetta. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

4. Jalostettujen tuotteiden kaupan pitämistä koskeva 9 artikla, jossa todetaan seuraavaa: ”SMM-tuotetta Kiwi Latina käyttämällä valmistetut tuotteet (vaikka hedelmät olisi jalostettu ja niitä oltaisiin käsitelty) voidaan saattaa kulutukseen pakkauksissa, joissa viitataan kyseiseen nimitykseen ilman unionin merkintää, edellyttäen että: — varmennettu SMM-tuote on tuotteen ainoa kyseiseen tavaraluokkaan kuuluva ainesosa — suojatun maantieteellisen merkinnän käyttäjillä on oltava kyseisen merkinnän rekisteröinnin myötä vahvistettujen teollis- ja tekijänoikeuksien haltijoiden hyväksyntä, ja ne on sisällytettävä maatalousministeriön osoittamaan nimityksen suojaamisesta vastaavaan ryhmittymään. Ryhmittymä on vastuussa käyttäjien rekisteröinnistä ja suojatun merkinnän oikean käytön valvonnasta. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö, joka on neuvoston asetuksen (ETY) N:o 2081/92 täytäntöönpanosta vastaava kansallinen viranomainen. — muulla kuin yksinoikeudella tapahtuva suojatun merkinnän käyttö merkitsee, että se voidaan ainoastaan luetella sitä sisältävän tuotteen ainesosissa sovellettavien sääntöjen mukaisesti.” on poistettu, koska se ei ole tuote-eritelmän sisällön kannalta merkityksellinen. Tämä voidaan siten luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

Valvontaelin

On lisätty uusi viittaus valvontaelimeen, jonka tehtävänä on tarkastaa asetuksen (EU) N:o 1151/2012 7 artiklan 1 kohdan g alakohdan mukaisen tuote-eritelmän noudattaminen, ja nykyisiä viitteitä on ajantasaistettu. Tämä voidaan luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

Ajantasaistetut viittaukset lainsäädäntöön

Viittaukset neuvoston asetukseen (ETY) N:o 2081/92 (3) on korvattu viittauksilla voimassa olevaan asiakirjaan, asetukseen (EU) N:o 1151/2012. Tämä voidaan luokitella asetuksen (EU) N:o 1151/2012 53 artiklan 2 kohdan a–e alakohdan mukaiseksi vähäiseksi muutokseksi.

YHTENÄINEN ASIAKIRJA

”KIWI LATINA”

EU-nro: PGI-IT-0295-AM01-24.10.2017

SAN ( ) SMM ( X )

1. Nimi (nimet)

”Kiwi Latina”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Kiivi (Actinidia deliciosa, cv. Hayward) on tarkoitettu toimitettavaksi kuluttajille tuoreena.

Hedelmät ovat muodoltaan soikeita tai lieriömäisiä, niiden pituus on leveyttä suurempi, kuori on vaaleanruskea, pohjaväriltään vaaleanvihreä, nukka pehmeä, ja verhiö on kevyesti painunut. Sen malto on vaalean smaragdinvihreä, ydin pehmeä ja lähes valkoinen, ja ydintä ympäröi lukuisista pienistä mustista siemenistä muodostuva kehä.

Kun otetaan huomioon kullekin luokalle annetut erityismääräykset ja sallitut poikkeamat, myytäväksi tarkoitettujen kiivien on oltava:

— eheitä (mutta kannattomia)

— terveitä (tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita)

— puhtaita, lähes vailla näkyviä vieraita aineita

— riittävän kiinteitä (ei pehmeitä, nahistuneita eikä vetisiä)

— hyvin muodostuneita; kaksoishedelmiä tai moninkertaisia hedelmiä ei sallita

— lähes vailla tuholaisia

— lähes vailla tuholaisten aiheuttamia vioittumia

— vailla epätavallista pintakosteutta

— vailla vierasta hajua ja/tai makua.

Hedelmän on oltava korjatessa niin kypsä, että sen arvo Brix-asteikolla on 6,2. Kaupallisesti ne luokitellaan kahteen luokkaan:

— Ekstraluokka, paino > 90 g

Tähän luokkaan kuuluvien kiivien on oltava hyvin kehittyneitä, ja niillä on oltava kaikki lajikkeelle tyypilliset piirteet ja väriominaisuudet.

Niiden on oltava täysin virheettömiä, lukuun ottamatta hyvin vähäisiä pintavirheitä, jotka eivät vaikuta tuotteen laatuun tai ulkonäköön tai pakkauksen ulkoasuun.

— I luokka, paino > 80 g

Tähän luokkaan luokiteltujen kiivien on oltava hyvälaatuisia. Niiden on oltava kiinteitä, ja mallon on oltava täysin terve. Niiden on oltava ominaisuuksiltaan lajikkeelle tyypillisiä. Niissä saa olla seuraavanlaisia vikoja, jos ne eivät vaikuta hedelmien ulkonäköön tai säilyvyyteen:

— vähäisiä muotovirheitä (muttei paisumia tai epämuodostumia)

— vähäisiä värivirheitä.

Sallitut kokopoikkeamat

Sallittu osuus on yhteensä 10 prosenttia hedelmien määrästä tai painosta. Ekstraluokassa painon on oltava 85–89 grammaa, I luokassa 77–79 grammaa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kiwi Latinan koko tuotantoprosessi tapahtuu yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kiwi Latina on pakattava tuotantoalueella, jotta varmistetaan, ettei sen ominaisuuksia heikennetä. Liiallinen lastaaminen tai purkaminen voi kolhia tai hangata kiivin ohutta kuorta, jolloin hedelmän laatu heikentyy merkittävästi.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Merkissä on ympyrä, jonka keskellä on Colosseumia esittävä piirros, jonka sisään on sijoitettu kuva halkaistusta, tyypillisen smaragdinvihreästä kiivihedelmästä siemenineen ja ytimineen. Ympäröivässä kehässä Colosseumin kuvan ja ympyrän ulkoreunan välissä on alkuperänimitys KIWI LATINA, joka on kirjoitettu vihreillä roomalaiskirjaimilla ympyrän kehää mukaillen. Teksti on jaettu kahteen osaan, teksti KIWI on kuvan yläosassa ja LATINA alaosassa. KIWI-sanan oikealla puolella on punaisen, mustapilkkuisen leppäkertun kuva. Merkissä on käytettävä seuraavia värejä: punainen Pantone, vihreä Pantone, ruskea ja musta. Samoja pakkauksia käytetään kansallisissa ja kansainvälisissä toimituksissa. Pakkaus ja yksittäinen kiivi on merkittävä tuotemerkillä.

4. Maantieteellisen alueen tarkka rajaus

Tuotantoalueeseen kuuluu 24 kuntaa kahdesta provinssista (Latina ja Rooma).

Latinan provinssista siihen kuuluu 9 kuntaa, joista 7 kokonaan ja 2 osittain; Rooman provinssista 15 kuntaa, joista 3 osittain ja 12 kokonaan. Koko tuotantoalueen rajat on merkitty karttaan, jonka mittakaava on 1:100 000 CTR [Carta tecnica regionale], mustalla lihavoinnilla, ja kuntien hallinnolliset rajat on merkitty ristikkoviivalla.

Osittain tuotantoalueeseen kuuluvien kuntien osalta alueen rajat on esitetty kartassa, jonka mittakaava on 1:25 000 IGM [Istituto geografico militare]. Nämä noudattavat yleensä helposti havaittavia karttamerkkejä (kuten teitä ja ojia).

Taulukko 5 sisältää yksityiskohtaiset tiedot Sabaudian, Latinan ja Aprilian kunnista; taulukko 6 Ardean ja Pomezian kunnista ja taulukko 7 Artenan kunnasta.

LATINAN PROVINSSI

SABAUDIA (osittain), LATINA (osittain), PONTINIA, PRIVERNO, SEZZE, SERMONETA, CORI, CISTERNA DI LATINA, APRILIA

ROOMAN PROVINSSI

ARDEA (osittain), POMEZIA (osittain), MARINO, CASTEL GANDOLFO, ALBANO LAZIALE, ARICCIA, GENZANO DI ROMA, LANUVIO, VELLETRI, LARIANO, ARTENA (osittain), PALESTRINA, ZAGAROLO, SAN CESAREO, COLONNA

5. Yhteys maantieteelliseen alueeseen

Ilmasto on lauhkea ja kostea, samankaltainen kuin lajin alkuperäisellä kasvualueella (Jangtsejoen laakso Kiinassa). Sille on ominaista 13–15 °C:n keskilämpötila, 8–10 °C:n keskimääräinen alin lämpötila, 28–30 °C:n keskimääräinen ylin lämpötila, keskimäärin 75–80 prosentin ilman kosteus kesäkuukausina sekä varhaisten pakkasten puuttuminen, jonka ansiosta hedelmät voidaan kerätä sopivan kypsinä, jolloin saavutetaan parhaat laatuominaisuudet ja optimaaliset ominaisuudet korjuuta seuraavan vuoden heinäkuuhun saakka jatkuvan kylmäsäilytyksen ajaksi. Kuluttajille myytävien hedelmien sokeripitoisuus on vähintään 12 Brix-astetta ja kiinteys 8 mm:n näytteenottimella mitattuna enintään 3 kg.

— Alueella esiintyy erittäin harvoin talven ja kevään pakkasten aiheuttamia vahinkoja, jotka Italian muilla alueilla vähentävät merkittävästi tuotantoa seuraavina satokausina ja haittaavat toimitusten jatkuvuutta.

— Pontinon alueelle ominaiset korkeat auringonsäteilyn kokonaismäärät mahdollistavat myynnin kannalta optimaalisen kypsyyden saavuttamisen aikaisemmin. Maaperä: viljelyalueen maaperä on alkuperältään tulvien seurauksena syntynyttä ja tuliperäistä maata, jonka alla on erittäin hedelmällistä potsolaani- ja tuffimaata, ja se on alusta alkaen osoittautunut erityisen sopivaksi Actinidia-kasvin viljelyyn.

Taitotieto: Syötäväksi tarkoitettuja viinirypäleitä, jotka kasvavat Actinidia-kasvin tapaan köynnöksissä, jotka vaativat hyvin samankaltaisia tukirakenteita ja viljelytekniikkaa, on viljelty pitkään Actinidia-kasvin viljelyalueella. Uuden lajin edellyttämien tekniikoiden omaksuminen onnistui siten helposti, ja näin on voitu tuottaa alueelle tyypillisiä korkealaatuisia tuotteita.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tämä ministeriö on aloittanut kansallisen vastaväitemenettelyn julkaisemalla 19. syyskuuta 2017Italian tasavallan virallisen lehden numerossa 219 ehdotuksen suojatun maantieteellisen merkinnän ”Kiwi Latina” tunnustamiseksi.

Eritelmän konsolidoitu teksti on saatavissa internetosoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP e STG” (näytön vasemmassa laidassa) ja lopuksi ”Disciplinari produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.

(3) EYVL L 208, 24.7.1992, s. 1.